অযোগ্য

অযোগ্য হলো ২০২৪ সালের একটি বাংলা ভাষার ভারতীয় নাট্য চলচ্চিত্র। এটি পরিচালনা করেছেন কৌশিক গঙ্গোপাধ্যায়। সুরিন্দর ফিল্মসের ব্যানারে প্রযোজনা করেছেন সুরিন্দর সিং ও নিসপাল সিং। প্রধান চরিত্রে অভিনয় করেছেন প্রসেনজিৎ চট্টোপাধ্যায়, ঋতুপর্ণা সেনগুপ্ত, শিলাজিৎ মজুমদার এবং লিলি চক্রবর্তী । এতে ব্যাংককর্মী রক্তিম মজুমদার এবং তার স্ত্রী পর্ণার সংসার নিয়ে আটপৌরে বাঙালি মধ্যবিত্ত পরিবারের গল্পে বলা হয়েছে। এটি ২০২৪ সালের ৭ই জুন পশ্চিমবঙ্গের প্রেক্ষাগৃহে মুক্তি পায়।
চলচ্চিত্রটি প্রসেনজিৎ চট্টোপাধ্যায় এবং ঋতুপর্ণা সেনগুপ্ত জুটির ৫০ তম চলচ্চিত্র চিহ্নিত করে। ইন্দ্রদীপ দাশগুপ্ত, অনুপম রায় এবং রণজয় ভট্টাচার্য চলচ্চিত্রটির সঙ্গীত পরিচালনা করেন। ছবিটি বক্স অফিসে একটি ব্লকবাস্টার ছিল ।
পর্ণার ( ঋতুপর্ণা সেনগুপ্ত ) স্বামী রক্তিম ( শিলাজিৎ মজুমদার ) হঠাৎ চাকরি থেকে বরখাস্ত হন। এই সংকটাপন্ন অবস্থায়, তারা অপ্রত্যাশিত অতিথি প্রসেন মিত্র ( প্রসেনজিৎ চট্টোপাধ্যায় ) পেয়েছিলেন। সে তার স্বামীর আস্থাভাজন। গল্পটি আবর্তিত হয়েছে যে প্রসেন ভেঙে যাওয়া পরিবারে সুখের সূচনা করতে পারবেন নাকি তিনি আরও সমস্যা তৈরি করবেন।
২৮ এপ্রিল ২০২৪-এ, পরিচালক সুরিন্দর ফিল্মস ছবিটির একটি ঘোষণা পোস্টার প্রকাশ করে। ঘোষণার পোস্টারে উল্লেখ করা হয়েছে যে এটি প্রসেনজিৎ - ঋতুপর্ণা জুটির ৫০তম ছবি হতে চলেছে। 
ছবিটি প্রসেনজিৎ - ঋতুপর্ণা জুটির ৫০ তম ছবি হিসাবে প্রচার ও বাজারজাত করা হয়েছিল। ২০২৩ সালের ডিসেম্বরে কলকাতার পার্ক স্ট্রিটের 'ফ্লুরিস'-এ ছবির প্রথম আনুষ্ঠানিক ঘোষণা ও পোস্টার লঞ্চ অনুষ্ঠান হয়। অফিসিয়াল ট্রেলারটি ১৭ মে ২০২৪-এ সুরিন্দর ফিল্মসের ইউটিউব চ্যানেলে প্রকাশিত হয়েছিল। প্রচারের অংশ হিসেবে বিশ্ববাংলা গেটে ছবিটির ঝলক দেখানো হয়েছে। ছবিটির বেশিরভাগ শুটিং হয়েছে কলকাতা ও পুরীর কিছু অংশে। 
ছবিটির সঙ্গীত পরিচালনা করেছেন অনুপম রায়, ইন্দ্রদীপ দাশগুপ্ত ও রণজয় ভট্টাচার্য । গানের কথা লিখেছেন কৌশিক গাঙ্গুলি, অনুপম রায় এবং রণজয় ভট্টাচার্য ।
প্রথম একক "তুই আমার হবি না" ১৩ মে ২০২৪ এ প্রকাশিত হয়েছিল এটি "হবি" শব্দের ভুল বানান নিয়ে সোশ্যাল মিডিয়ায় বিতর্ক তৈরি করেছে। দ্বিতীয় একক "অযোগ্যো আমি", যা চলচ্চিত্রের টাইটেল ট্র্যাক, ২২ মে ২০২৪-এ প্রকাশ করা হয়েছিল। তৃতীয় গান "কেউ জানবে না" ২৭ মে ২০২৪ এ প্রকাশিত হয়েছিল। চতুর্থ একক "অযোগ্যো আমি (রক সংস্করণ)" ১ জুন ২০২৪ এ প্রকাশিত হয়েছিল পঞ্চম গান "আমার দুঃখে তুমি" ৬ জুন ২০২৪ এ প্রকাশিত হয়েছিল। ষষ্ঠ একক, "তুই আমার হবি না" এর একটি পুরুষ সংস্করণ ১৫ জুন ২০২৪ এ প্রকাশিত হয়েছিল।
২০২৪ লোকসভা নির্বাচনের কারণে চলচ্চিত্রটি মুক্তির সময় পিছিয়ে ৭ই জুন মুক্তি দেওয়া হয়।
"সংবাদ প্রতিদিনের" সুপর্ণা মজুমদার ছবিটিকে একটি ইতিবাচক নোটে পর্যালোচনা করেছেন এবং লিখেছেন "কৌশিক গাঙ্গুলী সফলভাবে অতীত এবং বর্তমানের সাথে প্রেম, রাগ, দুঃখের আবেগগুলিকে সংযুক্ত করেছেন। সমস্ত অভিনেতা, বিশেষ করে প্রসেনজিৎ, ঋতুপর্ণা এবং শিলাজিৎ সফলভাবে তাদের ভূমিকা পালন করেছেন। " 
"টাইমস অফ ইন্ডিয়ার" পূর্ণা ব্যানার্জী ফিল্মটিকে ৫ এর মধ্যে ৩ স্টার রেট দিয়েছেন এবং লিখেছেন " সংলাপ এবং স্ক্রিপ্ট একটি মন্থর গতিতে চলে, দ্বিতীয়ার্ধকে আরও ধীর করে তোলে। সঙ্গীত এবং সুন্দর সেটিংস সত্ত্বেও, রোম্যান্সে আবেগগত গভীরতার অভাব রয়েছে।" 
"আনন্দবাজার পত্রিকার" সুদীপ ঘোষ ছবিটিকে ১০ স্টারের মধ্যে ৭.৫ রেট দিয়েছেন এবং লিখেছেন "পরিচালক চলচ্চিত্রের থ্রিলার অংশটিকে ন্যায্যতা দিতে ব্যর্থ হয়েছেন।" তিনি প্রসেনজিৎ-ঋতুপর্ণার মধ্যকার রসায়ন, অভিনেতাদের অভিনয়, গল্প এবং এর টুইস্টের প্রশংসা করেন। 
"ওটিটি প্লে" এর শামিতা চক্রবর্তী ফিল্মটিকে ৫ এর মধ্যে ৩ স্টার রেট দিয়েছেন। তিনি শিলাজিতের অভিনয় দক্ষতার বিশেষ প্রশংসা করেন। তিনি লিখেছেন "শিলাজিতের ক্ষুদ্র ছোঁয়া এবং সরল অঙ্গভঙ্গি চরিত্রটিকে বাস্তব দেখায় এবং তার দমিত অভিনয় দেখতে আনন্দ দেয়। প্রসেনজিৎ - ঋতুপর্ণা একটি কমনীয় রসায়ন ভাগ করেছেন।" তিনি সঙ্গীত, ব্যাকগ্রাউন্ড স্কোর এবং সিনেমাটোগ্রাফির প্রশংসা করেন। কিন্তু তিনি প্রসেনের চরিত্রের অধরাতা এবং ভগবান জগন্নাথের বহুবার উল্লেখেরও সমালোচনা করেছিলেন। 
"সিনে কোলকাতার" সৌভিক সাহা ছবিটিকে ৫ স্টারের মধ্যে ২.৫ রেট দিয়েছেন এবং লিখেছেন "কাস্টের দুর্দান্ত অভিনয় এবং সংলাপগুলি হল ছবির ইউএসপি৷ তবে ধীরগতির দ্বিতীয়ার্ধ এবং চলচ্চিত্রটির পূর্বাভাস এটিকে একবার দেখার মতো করে তোলে।" 
"হিন্দুস্তান টাইমস" -এর সুভাষস্মিতা কাঞ্জি ছবিটিকে 5 স্টারের মধ্যে ৪.১ রেট দিয়েছেন এবং লিখেছেন "পুরো কাস্টের অভিনয়, পরিচালকের চমৎকার গল্প বলার, সঙ্গীত এবং সংলাপ - সবকিছুই এটিকে একটি মনকে সতেজ করে তোলার জন্য নিখুঁত ছিল।" 
ছবিটি বক্স অফিসে ব্লকবাস্টার ওপেনিং নিয়েছিল। প্রথম সপ্তাহে, ছবিটি প্রায় ৯৭ লক্ষ আয় করেছে। এটি এখন পর্যন্ত বক্স অফিসে ৩.২৫ কোটির বেশি সংগ্রহ করেছে।